**ความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์**

**จิราพร พนมโชติ แพรพลอย พรหมบังเกิด อโนชา โรจนพานิช และสุภาพ อัครปทุมวงศ์**

**สาขาวิชาการบัญชี คณะวิทยาการจัดการ มหาวิทยาลัยราชภัฏสวนสุนันทา**

**E-mail: s63128302004@ssru.ac.th**

**บทคัดย่อ**

การวิจัยครั้งนี้มีวัตถุประสงค์ 1) เพื่อศึกษาระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ และ 2) เพื่อเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์จำแนกตามลักษณะประชากรศาสตร์ กลุ่มตัวอย่างที่ใช้ในการวิจัย คือ ผู้เสียภาษีเงินได้นิติบุคคลในเขตกรุงเทพมหานคร จำนวน 120 คน ด้วยวิธีการสุ่มกลุ่มตัวอย่างตามสะดวก โดยใช้แบบสอบถามเป็นเครื่องมือในการเก็บรวบรวมข้อมูล สถิติที่ใช้วิเคราะห์ข้อมูล ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน ค่าที และการวิเคราะห์ความแปรปรวนทางเดียว ซึ่งการวิเคราะห์ข้อมูลทางสถิติทั้งหมดใช้การวิเคราะห์โดยเครื่องคอมพิวเตอร์โปรแกรมสำเร็จรูป SPSS

ผลการวิจัยพบว่า 1) ความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ ในภาพรวม อยู่ในระดับมาก และ 2) ผู้เสียภาษีเงินได้นิติบุคคลในเขตกรุงเทพมหานครที่มีอายุต่างกันมีระดับความคิดเห็นต่อการยื่นแบบและชำระภาษีออนไลน์ ด้านความมั่นใจในความปลอดภัย ความถูกต้องและชัดเจน และด้านปัญหาในการยื่นแบบและชำระภาษีออนไลน์ แตกต่างกันอย่างมีนัยสำคัญทางสถิติที่ระดับ .05

**คำสำคัญ:** ผู้เสียภาษี, ภาษีเงินได้นิติบุคคล, การยื่นแบบและชำระภาษีออนไลน์

**Opinions on Online Tax Form Filing and Tax Payment of Corporate Income Taxpayers in Bangkok**

**Jiraphorn Phanomchot, Praeploy Prombangkerd, Anocha Rojanapanich, and Supap Akkharapratumwong**

**Accounting Major, Faculty of Management Science, Suan Sunandha Rajabhat University**

**E-mail:** **s63128302004@ssru.ac.th**

**ABSTRACT**

This paper aims to 1) to investigate an opinion scale on online tax form filing and tax payment of corporate income taxpayers in Bangkok and 2) to compare an opinion scale on online tax form filing and tax payment of corporate income taxpayers in Bangkok according to demographic characteristics. 120 Bangkok corporate income taxpayers were selected into a sample group by utilizing convenience sampling. A tool applied in data collection was a questionnaire. Frequency, percentage, mean, SD, t-test, one-way ANOVA were utilized in data analysis. Statistical data was analyzed by SPSS.

Research findings indicated that 1) an overall opinion on online tax form filing and tax payment of corporate income taxpayers in Bangkok was in high level and 2) age of the taxpayers influenced a difference in the opinion scale on online tax form filing and payment, trust in their security, accuracy and clarity, and difficulties in filling tax forms online and online tax payment at statistically significance level at .05.

**Keywords:** taxpayer, corporate income tax, online tax form filing and tax payment

**บทนำ**

ภาษี คือสิ่งที่รัฐบาลบังคับเก็บจากราษฎร เพื่อนำมาใช้บริหารและพัฒนาประเทศให้เจริญก้าวหน้าทั้งทางเศรษฐกิจ การศึกษา สาธารณสุข การคมนาคม การประชาสงเคราะห์ การป้องกันประเทศและรักษาความสงบภายในประเทศ สร้างสาธารณูปโภค รวมไปถึงเงินเดือนของราชการ ทหาร ตำรวจ ผู้ทำหน้าที่ให้บริการประชาชน (ชวฤทธิ์ โยศรีคุณ, 2562) ภาษีเงินได้นิติบุคคลเป็นเครื่องมือของรัฐประเภทหนึ่ง ที่จัดเก็บจากผู้ประกอบการที่มีรายได้จากการประกอบกิจการหรือเนื่องจากการประกอบกิจการของบริษัท หรือห้างหุ้นส่วนนิติบุคคลในแต่ละรอบระยะเวลาบัญชี มีกำหนดสิบสองเดือนต่อหนึ่งรอบระยะเวลาบัญชี นอกจากนี้ยังมีวิธีการจัดเก็บวิธีอื่นอีก คือ เก็บจากยอดรายรับหรือยอดขายก่อนหักรายจ่ายใด ๆ หรือเก็บจากค่าโดยสาร ค่าระวางฯ ของกิจการขนส่งระหว่างประเทศ หรือเก็บจากการจำหน่ายเงินกำไรไปต่างประเทศ (อาภรณ์ นารถดิลก, 2562)

ประเทศไทยได้ก้าวสู่ยุคดิจิตอลอย่างรวดเร็วและต่อเนื่อง ดังนั้นเทคโนโลยีสารสนเทศและการสื่อสารได้เข้ามามีบทบาทต่อประชาชนในการใช้เป็นเครื่องมือในการเข้าถึงข้อมูลในรูปแบบของดิจิตอล เพื่อการติดต่อสื่อสารได้อย่างทั่วถึง สะดวก รวดเร็ว และหลายช่องทาง เพื่อเป็นประโยชน์ต่อการพัฒนาเศรษฐกิจและสังคมของประเทศให้ก้าวไปข้างหน้าอย่างรวดเร็วในสังคมยุคโลกาภิวัฒน์ (สำนักงานสถิติแห่งชาติ, 2560) กรมสรรพากรเป็นหน่วยงานของรัฐในสังกัดกระทรวงการคลัง มีหน้าที่หลักคือ การจัดเก็บภาษีอากรตามประมวลรัษฎากรและกฎหมายอื่นที่เกี่ยวข้องในการจัดเก็บรายได้ให้ภาครัฐ เพื่อนำรายได้ที่จัดเก็บได้ให้กับรัฐบาลนำมาใช้ในการบริหารและพัฒนาประเทศ กรมสรรพากรได้มีการจัดการแผนงานด้านระบบเทคโนโลยีโดยให้มีผู้เสียภาษียื่นแบบผ่านระบบการยื่นแบบแสดงรายการและชำระภาษีอากรทางออนไลน์ว่า “E-FILING” โดยเป็นเครื่องมือที่ช่วยในการจัดเก็บภาษีอากรเพื่อความสะดวก ประหยัดเวลาและการจูงใจให้ใช้บริการด้วยการชำระและคืนภาษีอากรที่รวดเร็วตามแนวทางการบริหารจัดเก็บภาษีอากรแนวใหม่ (ศูนย์บริหารความเสี่ยง, 2556; นิชานันท์ ชาวนา, 2559)

แต่ในปัจจุบันนี้ยังมีปัญหาและอุปสรรคหลายประการที่ทำให้ผู้ประกอบการบางส่วนเลือกที่จะไม่ใช้บริการยื่นแบบแสดงรายการและชำระภาษีทางออนไลน์ (ประสิทธิ์ เผด็จพาล, 2563) เช่น ระบบค้างหรือหยุดชะงักบ่อยในขณะทำการยื่นแบบภาษี หากพบข้อผิดพลาดในภายหลังไม่สามารถเรียกข้อมูลเดิมเพื่อแก้ไขได้ ระบบประมวลผลล่าช้าในแต่ละขั้นตอน ไม่มั่นใจว่าการทำรายการยื่นแบบภาษีเสร็จสมบูรณ์ และไม่มั่นใจในการรักษาความลับของข้อมูล (พนิดา สุภาพอาภรณ์, 2563)

จึงเป็นเหตุและผลที่ต้องการศึกษาความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ เพื่อเป็นข้อมูลสำหรับหน่วยงานที่เกี่ยวข้องในการวางแผน พัฒนาและปรับปรุงระบบการจัดเก็บภาษีให้สอดคล้องกับความต้องการของผู้ใช้บริการในอนาคต

**วัตถุประสงค์การวิจัย**

1. เพื่อศึกษาระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์

2. เพื่อเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์จำแนกตามลักษณะประชากรศาสตร์

**วิธีดำเนินการวิจัย**

**1. ประชากรและกลุ่มตัวอย่าง**

ประชากรที่ใช้ในการวิจัย คือ ผู้เสียภาษีเงินได้นิติบุคคลในเขตกรุงเทพมหานคร จำนวน 289,819 คน (กรมพัฒนาธุรกิจการค้า, 2563)

กลุ่มตัวอย่างที่ใช้ในการวิจัย คือ ผู้เสียภาษีเงินได้นิติบุคคลในเขตกรุงเทพมหานคร จำนวน 400 คน สำหรับการคำนวณกลุ่มตัวอย่างผู้วิจัยใช้วิธีการกำหนดขนาดของกลุ่มตัวอย่างโดยการใช้สูตรของ Yamane (1967) ที่ระดับความเชื่อมั่น 95% ค่าความคลาดเคลื่อน 5% การสุ่มตัวอย่างโดยไม่อาศัยหลักความน่าจะเป็น (Non-Probability Sampling) ด้วยวิธีการสุ่มกลุ่มตัวอย่างตามสะดวก (Convenience Sampling)

**2. เครื่องมือที่ใช้ในการเก็บรวบรวมข้อมูล**

เครื่องมือที่ใช้ในการวิจัย คือ แบบสอบถามที่ผู้วิจัยสร้างขึ้นจากการศึกษาแนวคิดและทฤษฎี งานวิจัยที่เกี่ยวข้อง เพื่อนำมาเป็นแนวทางในการสร้างแบบสอบถามที่ใช้ในการเก็บรวบรวมข้อมูลโดยแบ่งแบบสอบถามเป็น 2 ส่วน ดังนี้ ส่วนที่ 1 เป็นคำถามเกี่ยวกับข้อมูลทั่วไปของผู้ตอบแบบสอบถาม และส่วนที่ 2 เป็นคำถามเกี่ยวกับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ โดยผู้วิจัยได้ทำการตรวจสอบคุณภาพของเครื่องมือวิจัยด้วยการทดสอบความเที่ยงตรงเชิงเนื้อหาจากผู้เชี่ยวชาญ จำนวน 3 คน และนำแบบสอบถามที่ได้ไปทดลองใช้ (try–out) กับกลุ่มตัวอย่างที่ไม่ใช่กลุ่มเป้าหมาย (Pilot-test) จำนวน 30 คน เพื่อหาคุณภาพเครื่องมือ โดยทดสอบความน่าเชื่อถือของแบบสอบถาม ด้วยวิธีการของครอนบาค (Cronbach, 1990) ได้ค่าความน่าเชื่อถือ 0.95 ซึ่งถือว่าแบบสอบถามนี้มีความเชื่อถือได้สามารถนำไปเก็บข้อมูลได้จริง

**3. การเก็บรวบรวมข้อมูล**

ผู้ทำวิจัยได้ดำเนินการเก็บรวบรวมข้อมูลโดยผ่านระบบเครือข่าย โดยการสร้างแบบสอบถามออนไลน์ส่งผ่าน Email และเครือข่ายสังคมออนไลน์ ในการเก็บข้อมูลผู้วิจัยใช้วิธีเก็บข้อมูลจากผู้เสียภาษีเงินได้นิติบุคคลในเขตกรุงเทพมหานคร โดยผู้วิจัยเก็บรวบรวมข้อมูลได้ 120 คน คิดเป็นร้อยละ 30 มากกว่าอัตราการตอบกลับของแบบสอบถามที่ใช้ในการเก็บรวบรวมข้อมูลเชิงปริมาณที่ยอมรับได้ คือต้องไม่น้อยกว่าร้อยละ 20 ขึ้นไป (นิศาชล รัตนมณี และประสพชัย พสุนนท์, 2562)

**4. การวิเคราะห์ข้อมูลและสถิติที่ใช้**

การวิเคราะห์ข้อมูล จะทำการวิเคราะห์และอธิบายโดยใช้สถิติ ดังนี้

4.1 สถิติเชิงพรรณนา (Descriptive statistic) ได้แก่ ค่าความถี่ ร้อยละ ค่าเฉลี่ย และส่วนเบี่ยงเบนมาตรฐาน เพื่อแจกแจงคุณสมบัติของตัวแปรที่ทำการศึกษา

4.2 สถิติเชิงอนุมาน (Inferential statistic) ได้แก่ T–test, One – Way ANOVA เพื่อทำการเปรียบเทียบความแตกต่างระหว่างตัวแปร

**ผลการวิจัย**

ผลการวิจัยความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ ประกอบด้วย

1. ข้อมูลทั่วไปของผู้ตอบแบบสอบถาม

ผู้ตอบแบบสอบถามส่วนใหญ่เป็นเพศหญิง มีอายุระหว่าง 41-50 ปี มีระดับการศึกษาปริญญาตรี มีตำแหน่งงานเป็นเจ้าของกิจการ/กรรมการ และประเภทกิจการเป็นบริษัทจำกัด

2. ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ แสดงดังตารางที่ 1

**ตารางที่ 1** แสดงค่าเฉลี่ย ส่วนเบี่ยงเบนมาตรฐาน และระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์

|  |  |  |  |
| --- | --- | --- | --- |
| **ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์** |  | **S.D.** | **ระดับความคิดเห็น** |
| 1. ด้านความสะดวกและความรวดเร็ว | 4.01 | 0.59 | มาก |
| 2. ด้านความมั่นใจในความปลอดภัย ความถูกต้อง และชัดเจน | 3.90 | 0.59 | มาก |
| 3. ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ | 3.73 | 0.60 | มาก |
| **รวม** | 3.88 | 0.53 | มาก |

จากตารางที่ 1 พบว่ากลุ่มตัวอย่างส่วนใหญ่มีระดับความคิดเห็นต่อการยื่นแบบและชำระภาษีออนไลน์ ในภาพรวมอยู่ในระดับมาก (ค่าเฉลี่ย = 3.88, ส่วนเบี่ยงเบนมาตรฐาน = 0.53) เมื่อพิจารณาเป็นรายด้าน โดยเรียงลำดับค่าเฉลี่ยจากมากไปหาน้อย ได้แก่ ด้านความสะดวกและความรวดเร็ว อยู่ในระดับมาก (ค่าเฉลี่ย = 4.01, ส่วนเบี่ยงเบนมาตรฐาน = 0.59) รองลงมาด้านความมั่นใจในความปลอดภัย ความถูกต้อง และชัดเจน อยู่ในระดับมาก (ค่าเฉลี่ย = 3.90, ส่วนเบี่ยงเบนมาตรฐาน = 0.59) และด้านปัญหาในการยื่นแบบภาษีเงินได้นิติบุคคลและชำระภาษีออนไลน์ อยู่ในระดับมาก (ค่าเฉลี่ย = 3.73 ส่วนเบี่ยงเบนมาตรฐาน = 0.60) ตามลำดับ

3. ผลการศึกษาเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์จำแนกตามลักษณะประชากรศาสตร์ พบว่า

1) ผู้เสียภาษีเงินได้นิติบุคคลในเขตกรุงเทพมหานครที่มีอายุต่างกันมีระดับความคิดเห็นต่อการยื่นแบบและชำระภาษีออนไลน์แตกต่างกัน แสดงดังตารางที่ 3

2) ผู้เสียภาษีเงินได้นิติบุคคลในเขตกรุงเทพมหานครที่มีเพศ ระดับการศึกษา ตำแหน่งงาน และประเภทกิจการต่างกันมีระดับความคิดเห็นต่อการยื่นแบบและชำระภาษีออนไลน์ไม่แตกต่างกัน แสดงดังตารางที่ 2 และตารางที่ 4-6

**ตารางที่ 2** แสดงค่าสถิติเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ จำแนกตามเพศ

|  |  |  |  |  |  |  |
| --- | --- | --- | --- | --- | --- | --- |
| **ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์** | **เพศชาย** | | **เพศหญิง** | | **t** | **Sig.**  **(2-tailed)** |
|  | **S.D.** |  | **S.D.** |
| ด้านความสะดวกและความรวดเร็ว | 3.88 | 0.71 | 4.05 | 0.54 | -1.14 | 0.26 |
| ด้านความมั่นใจในความปลอดภัย ความถูกต้อง และชัดเจน | 3.78 | 0.72 | 3.94 | 0.55 | -1.22 | 0.23 |
| ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ | 3.69 | 0.75 | 3.74 | 0.55 | -0.36 | 0.72 |

\*มีนัยสำคัญทางสถิติ .05

**ตารางที่ 3** แสดงค่าสถิติเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ จำแนกตามอายุ

|  |  |  |  |  |  |  |
| --- | --- | --- | --- | --- | --- | --- |
| **ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์** | **แหล่งของความแปรปรวน** | **SS** | **df** | **MS** | **F** | **Sig.** |
| ด้านความสะดวกและความรวดเร็ว | ระหว่างกลุ่ม  ภายในกลุ่ม  รวม | 1.95  39.55  41.50 | 3  116  119 | 0.65  0.34 | 1.91 | 0.13 |
| ด้านความมั่นใจในความปลอดภัย ความถูกต้องและชัดเจน | ระหว่างกลุ่ม  ภายในกลุ่ม  รวม | 2.98  39.04  42.02 | 3  116  119 | 0.99  0.34 | 2.94 | 0.04\* |
| ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ | ระหว่างกลุ่ม  ภายในกลุ่ม  รวม | 3.13  39.51  42.64 | 3  116  119 | 1.05  0.34 | 3.07 | 0.03\* |

\*มีนัยสำคัญทางสถิติ .05

**ตารางที่ 4** แสดงค่าสถิติเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ จำแนกตามระดับการศึกษา

|  |  |  |  |  |  |  |
| --- | --- | --- | --- | --- | --- | --- |
| **ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์** | **แหล่งของความแปรปรวน** | **SS** | **df** | **MS** | **F** | **Sig.** |
| ด้านความสะดวกและความรวดเร็ว | ระหว่างกลุ่ม  ภายในกลุ่ม  รวม | 0.63  40.87  41.50 | 2  117  119 | 0.32  0.35 | 0.91 | 0.41 |
| ด้านความมั่นใจในความปลอดภัย ความถูกต้องและชัดเจน | ระหว่างกลุ่ม  ภายในกลุ่ม  รวม | 0.98  41.04  42.02 | 2  117  119 | 0.49  0.35 | 1.41 | 0.25 |
| ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ | ระหว่างกลุ่ม  ภายในกลุ่ม  รวม | 0.83  41.81  42.64 | 2  117  119 | 0.41  0.36 | 1.16 | 0.32 |

\*มีนัยสำคัญทางสถิติ .05

**ตารางที่ 5** แสดงค่าสถิติเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ จำแนกตามตำแหน่งงาน

|  |  |  |  |  |  |  |
| --- | --- | --- | --- | --- | --- | --- |
| **ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์** | **แหล่งของความแปรปรวน** | **SS** | **df** | **MS** | **F** | **Sig.** |
| ด้านความสะดวกและความรวดเร็ว | ระหว่างกลุ่ม  ภายในกลุ่ม  รวม | 1.92  39.58  41.50 | 4  115  119 | 0.48  0.34 | 1.39 | 0.24 |
| ด้านความมั่นใจในความปลอดภัย ความถูกต้องและชัดเจน | ระหว่างกลุ่ม  ภายในกลุ่ม  รวม | 1.80  40.22  42.02 | 4  115  119 | 0.45  0.35 | 1.29 | 0.28 |
| ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ | ระหว่างกลุ่ม  ภายในกลุ่ม  รวม | 3.04  39.60  42.64 | 4  115  119 | 0.76  0.34 | 2.21 | 0.07 |

\*มีนัยสำคัญทางสถิติ .05

**ตารางที่ 6** แสดงค่าสถิติเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ จำแนกตามประเภทกิจการ

|  |  |  |  |  |  |  |
| --- | --- | --- | --- | --- | --- | --- |
| **ระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์** | **แหล่งของความแปรปรวน** | **SS** | **df** | **MS** | **F** | **Sig.** |
| ด้านความสะดวกและความรวดเร็ว | ระหว่างกลุ่ม  ภายในกลุ่ม  รวม | 0.67  40.83  41.50 | 2  117  119 | 0.33  0.35 | 0.95 | 0.39 |
| ด้านความมั่นใจในความปลอดภัย ความถูกต้องและชัดเจน | ระหว่างกลุ่ม  ภายในกลุ่ม  รวม | 0.20  41.28  42.02 | 2  117  119 | 0.10  0.36 | 0.28 | 0.75 |
| ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ | ระหว่างกลุ่ม  ภายในกลุ่ม  รวม | 0.14  42.50  42.64 | 2  117  119 | 0.71  0.36 | 0.20 | 0.82 |

\*มีนัยสำคัญทางสถิติ .05

**สรุปผลและอภิปรายผล**

การวิจัยความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ จากข้อค้นพบที่ได้ตามวัตถุประสงค์ของการวิจัย สามารถสรุปผลและอภิปรายผลการวิจัยได้ดังนี้

**1. สรุปผลการวิจัย**

1) ผู้ตอบแบบสอบถามส่วนใหญ่เป็นเพศหญิง มีอายุระหว่าง 41-50 ปี มีระดับการศึกษาปริญญาตรี มีตำแหน่งงานเป็นเจ้าของกิจการ/กรรมการ และประเภทกิจการเป็นบริษัทจำกัด

2) กลุ่มตัวอย่างส่วนใหญ่มีระดับความคิดเห็นต่อการยื่นแบบและชำระภาษีออนไลน์ ในภาพรวมอยู่ในระดับมาก เมื่อพิจารณาเป็นรายด้าน โดยเรียงลำดับค่าเฉลี่ยจากมากไปหาน้อย ได้แก่ ด้านความสะดวกและความรวดเร็ว อยู่ในระดับมาก รองลงมาด้านความมั่นใจในความปลอดภัย ความถูกต้อง และชัดเจน อยู่ในระดับมาก และด้านปัญหาในการยื่นแบบภาษีเงินได้นิติบุคคลและชำระภาษีออนไลน์ อยู่ในระดับมาก ตามลำดับ

3) ผลการศึกษาเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์จำแนกตามลักษณะประชากรศาสตร์ พบว่า ผู้เสียภาษีเงินได้นิติบุคคลในเขตกรุงเทพมหานครที่มีอายุต่างกันมีระดับความคิดเห็นต่อการยื่นแบบและชำระภาษีออนไลน์แตกต่างกัน ส่วนผู้เสียภาษีเงินได้นิติบุคคลในเขตกรุงเทพมหานครที่มีเพศ ระดับการศึกษา ตำแหน่งงาน และประเภทกิจการต่างกันมีระดับความคิดเห็นต่อการยื่นแบบและชำระภาษีออนไลน์ไม่แตกต่างกัน

**2. การอภิปรายผลการวิจัย**

1) จากผลการศึกษาระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์ พบว่า กลุ่มตัวอย่างส่วนใหญ่มีระดับความคิดเห็นต่อการยื่นแบบและชำระภาษีออนไลน์ ในภาพรวมอยู่ในระดับมาก เมื่อพิจารณาเป็นรายด้าน โดยเรียงลำดับค่าเฉลี่ยจากมากไปหาน้อย ได้แก่ ด้านความสะดวกและความรวดเร็ว มีค่าเฉลี่ยสูงที่สุด รองลงมาได้แก่ ด้านความมั่นใจในความปลอดภัย ความถูกต้อง และชัดเจน และค่าเฉลี่ยต่ำที่สุดได้แก่ ด้านปัญหาในการยื่นแบบภาษีเงินได้นิติบุคคลและชำระภาษีออนไลน์ สอดคล้องกับงานวิจัยของ สุทธิพร อยู่สบาย (2555) ที่ศึกษาเรื่องความคิดเห็นของผู้เสียภาษีเงินได้นิติบุคคลในเขตอำเภอเมืองลำปางต่อการยื่นแบบเสียภาษีทางอินเทอร์เน็ต พบว่า ผู้ที่มีหน้าที่ยื่นแบบแสดงความคิดเห็นในการยื่นแบบภาษีเงินได้นิติบุคคลและชำระภาษีผ่านอินเทอร์เน็ตด้านความสะดวกและความรวดเร็ว ด้านความมั่นใจในความปลอดภัย ความถูกต้องและชัดเจน และด้านปัญหาในการยื่นแบบภาษีเงินได้นิติบุคคลและชำระภาษีทางอินเทอร์เน็ต อยู่ในระดับมาก และสอดคล้องกับงานวิจัยของ ศิริรัตน์ มุขดารา (2557) ที่ศึกษาเรื่องปัจจัยที่มีผลต่อการยื่นแบบแสดงรายการและชำระภาษีเงินได้ผ่านทางอินเทอร์เน็ตในสำนักงานสรรพากรพื้นที่กรุงเทพมหานคร 9 พบว่า ด้านรูปแบบเว็บไซต์ซึ่งแบบคำถามออกเป็น 3 ประเด็น คือ การเข้าถึงข้อมูล ความประหยัด ความปลอดภัย ซึ่งผู้ตอบแบบสอบถามให้ความสำคัญทั้ง 3 ประเด็นในระดับมาก อีกทั้งยังสอดคล้องกับงานวิจัยของ พนิดา สุภาพอาภรณ์ (2563) ที่ศึกษาเรื่องปัจจัยที่มีผลต่อผลสำเร็จของการยื่นแบบภาษีทางอินเทอร์เน็ตของนิติบุคคล ในเขตกรุงเทพมหานคร พบว่า ภาพรวมผลสำเร็จของการยื่นแบบภาษีทางอินเทอร์เน็ตของนิติบุคคลในเขตกรุงเทพมหานคร มีค่าเฉลี่ยเท่ากับ 4.36 อยู่ในระดับมากที่สุด โดยด้านที่มีค่าเฉลี่ยสูงที่สุดคือ ด้านการลดต้นทุนค่าใช้จ่าย มีค่าเฉลี่ยเท่ากับ 4.45 อยู่ในระดับมากที่สุด รองลงมาเป็นด้านความถูกต้องแม่นยำ มีค่าเฉลี่ยเท่ากับ 4.34 อยู่ในระดับมากที่สุด ส่วนด้านที่มีค่าเฉลี่ยต่ำที่สุดคือ ด้านการลดทุจริต มีค่าเฉลี่ยเท่ากับ 4.31 อยู่ในระดับมากที่สุดเช่นกัน

2) ผลการศึกษาเปรียบเทียบระดับความคิดเห็นของผู้เสียภาษีเงินได้นิติบุคคลในเขตกรุงเทพมหานครที่มีต่อการยื่นแบบและชำระภาษีออนไลน์จำแนกตามลักษณะประชากรศาสตร์ พบว่า ผู้เสียภาษีเงินได้นิติบุคคลในเขตกรุงเทพมหานครที่มีอายุต่างกันมีระดับความคิดเห็นต่อการยื่นแบบและชำระภาษีออนไลน์แตกต่างกัน ด้านด้านความมั่นใจในความปลอดภัย ความถูกต้องและชัดเจน และด้านปัญหาในการยื่นแบบภาษีเงินได้นิติบุคคลและชำระภาษีออนไลน์ สอดคล้องกับงานวิจัยของ ประสิทธิ์ เผด็จพาล (2563) ที่ศึกษาเรื่องปัจจัยและการยอมรับในเทคโนโลยีในระบบการยื่นแบบแสดงรายการภาษีและการชำระภาษีผ่านอินเทอร์เน็ต (บุคคลธรรมดาและนิติบุคคล) ผลการทดสอบสมมติฐานพบว่า อายุมีผลทำให้ความพึงพอใจในเทคโนโลยีในระบบของการยื่นแสดงรายการและการชำระภาษีผ่านอินเทอร์เน็ตแตกต่างกัน ด้านความพึงพอใจในการเข้าระบบฯ ในครั้งแรก ด้านความพึงพอใจในการยื่นแบบผ่านระบบฯ ในระยะเวลาที่กำหนด ด้านความพึงพอใจในความถูกต้อง และด้านความพึงพอใจในด้านการบริการของการประชาสัมพันธ์ระบบฯ

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. กรมสรรพากรสามารถนำผลการวิจัยไปเป็นข้อมูลในการวางแผนการบริหารการจัดเก็บภาษีอากรด้วยระบบเทคโนโลยีให้มีประสิทธิภาพและให้ผู้เสียภาษีได้รับความสะดวก รวดเร็ว และประหยัดมากที่สุด

2. หน่วยงานที่เกี่ยวข้องสามารถนำผลการวิจัยใช้เป็นแนวทางในการจัดอบรมให้ความรู้แก่ผู้เสียภาษีเงินได้นิติบุคคลเพื่อพัฒนาศักยภาพด้านการยื่นแบบและชำระภาษีออนไลน์

**ข้อเสนอแนะในการวิจัยต่อไป**

1. ควรที่จะศึกษาผู้ยื่นแบบและชำระภาษีออนไลน์ในกลุ่มภาษีประเภทอื่น ๆ เช่น ภาษีเงินได้บุคคลธรรมดา ภาษีมูลค่าเพิ่ม ภาษีท้องถิ่น เป็นต้น

2. ควรเพิ่มการศึกษาตัวแปรอื่น เช่น ปัจจัยของการยื่นแบบและชำระภาษีออนไลน์ เพื่อเพิ่มประสิทธิภาพในการวิจัยมากยิ่งขึ้น

**เอกสารอ้างอิง**

กรมพัฒนาธุรกิจการค้า. (2563*). สถิติการจดทะเบียนนิติบุคคลรายจังหวัด ประจำเดือนธันวาคม 2563*. สืบค้นจาก https://www.dbd.go.th/more\_news.php?cid=1459

ชวฤทธิ์ โยศรีคุณ. (2562). หน้าที่ของประชาชนในการชำระภาษีอากร. *วารสารการจัดการความรู้สู่การปฏิบัติที่เป็นเลิศ วิทยาลัยนครราชสีมา*, 1, 135-141. สืบค้นจาก http://www.nmc.ac.th/2018/km/km1-2562-017.pdf

นิชานันท์ ชาวนา. (2559). *ปัญหาและอุปสรรคของการยื่นแบบและชำระภาษีเงินได้บุคคลธรรมดาผ่านอินเทอร์เน็ต ณ สำนักงานสรรพากรพื้นที่ชลบุรี 1* (การค้นคว้าอิสระปริญญามหาบัณฑิต). ชลบุรี. มหาวิทยาลัยบูรพา. สืบค้นจาก

<http://digital_collect.lib.buu.ac.th/dcms/files/56750104.pdf>

นิศาชล รัตนมณี และประสพชัย พสุนนท์. (2562). อัตราการตอบกลับของแบบสอบถามในงานวิจัยเชิงปริมาณ. *Journal of Humanities and Social Sciences Thonburi University*, 13(3), 83-96. สืบค้นจาก file:///C:/Users/User/Downloads/197557-Article%20Text-598240-3-10-20190626%20(1).pdf

ประสิทธิ์ เผด็จพาล. (2563). *ปัจจัยและการยอมรับในเทคโนโลยีในระบบของการยื่นแบบแสดงรายการภาษี*

*และการชำระภาษีผ่านอินเทอร์เน็ต (บุคคลธรรมดา และนิติบุคคล)* (สารนิพนธ์ปริญญามหาบัณฑิต). กรุงเทพฯ. มหาวิทยาลัยธุรกิจบัณฑิตย์. สืบค้นจาก <http://libdoc.dpu.ac.th/thesis/Prasit.Pla.pdf>

พนิดา สุภาพอาภรณ์. (2563). *ปัจจัยที่มีผลต่อผลสำเร็จของการยื่นแบบภาษีทางอินเทอร์เน็ตของนิติบุคคล ในเขตกรุงเทพมหานคร* (การค้นคว้าอิสระปริญญามหาบัณฑิต). กรุงเทพฯ. มหาวิทยาลัยศรีปทุม. สืบค้นจาก http://dspace.spu.ac.th/handle/123456789/6607

ศิริรัตน์ มุขดารา. (2557). *ปัจจัยที่มีผลต่อการยื่นแบบแสดงรายการและชำระภาษีเงินได้ผ่านทางอินเทอร์เน็ตในสำนักงานสรรพากรพื้นที่กรุงเทพมหานคร 9* (การค้นคว้าอิสระปริญญามหาบัณฑิต). กรุงเทพฯ. มหาวิทยาลัยศรีปทุม. สืบค้นจาก <http://dspace.spu.ac.th/handle/123456789/5179>

ศูนย์บริหารความเสี่ยง. (2556). การจัดการความเสี่ยงด้านการปฏิบัติตามกฎระเบียบ: CRM. *สิ่งพิมพ์การพิจารณาคดี*

*กรมสรรพากร*, 60(9), 45-65.

สำนักงานสถิติแห่งชาติ. (2560). การสำรวจการมีการใช้เทคโนโลยีสารสนเทศและการสื่อสารในครัวเรือน พ.ศ. 2560. สืบค้น จาก http://www.nso.go.th/sites/2014/DocLib13/2560/FullReportICT\_60.pdf

สุทธิพร อยู่สบาย. (2555). *ความคิดเห็นของผู้เสียเงินได้นิติบุคคลในเขตอำเภอเมืองลำปางต่อการยื่นแบบเสียภาษีทางอินเทอร์เน็ต*. (การค้นคว้าอิสระปริญญามหาบัณฑิต). เชียงใหม่. มหาวิทยาลัยเชียงใหม่.

อาภรณ์ นารถดิลก. (2562). *ความหมายภาษีเงินได้นิติบุคคล*. สืบค้นจาก http://prosoftmyaccount.com/ArticleInfo.aspx?ArticleTypeID=2225&ArticleID=8416.

Cronbach, Lee. J. (1990). *Essentials of Psychology Testing*. (5th ed.). New York: Harper Collins Publishers Inc.

Yamane, T. (1967). *Statistics: An Introductory Analysis*. (2nd ed.). New York: Harper and Row.